**ИЗВЕШТАЈ**

**ОД САМОЕВАЛУАЦИЈАТА НА**

**ВИСОКАТА ШКОЛА ЗА НОВИНАРСТВО И ОДНОСИ СО ЈАВНОСТА**

**ЗА ПЕРИОДОТ 2008 - 2011**

Ноември 2011 година

**КРАТКА СОДРЖИНА**

**ВОВЕД**

1. **МИСИЈА И ЦЕЛИ НА ВИСОКАТА ШКОЛА**
2. **Мисија на Високата школа**
3. **Цели на Високата школа**
4. **Цели на основачот на Високата школа (МИМ)**
5. **УПРАВУВАЊЕ И АДМИНИСТРАЦИЈА**
6. **Организациска структура**

*Табела 1: Управување со Високата школа*

1. **Стандарди во квалитетот на работењето**
2. **Просторно – технички услови**
3. **НАОДИ И ПРЕПОРАКИ ОД САМОЕВАЛУАЦИЈАТА НА ВИСОКАТА ШКОЛА**

**ВОВЕД**

Високата школа за новинарство и за односи со јавност (*во понатамошниот текст: Висока школа*) е основана од фондацијата МИМ (*во понатамошниот текст: МИМ*) во 2008 година, со цел да придонесе кон остварување на една од основните цели на МИМ – поддршка на развојот на образованието за новинари во Република Македонија. Врз основа на Решението за акредитацијата за усогласување на студиските програми на Високата школа за новинарство и за односи со јавноста во Скопје (*сл.12 од 14.05.2008 година*) издадена од Одборот за акредитација на високото образование како и Потврдата издадена од Министерството за образование и наука (*бр. 12-4319/2 од 18.07.2008 година*), Високата школа се регистрираше како високообразовна непрофитна установа во согласност со Законот за високо образование, која нуди стручни студии од прв циклус во две студиски насоки: **новинарство** и **корпоративни комуникации и односи со јавноста**.

Високата школа е првата и единствена високообразовна непрофитна установа во Република Македонија која нуди стручно образование од прв циклус за стручни лица по новинарство и по односи со јавноста, комбинирајќи ги теоријата и практичното работење врз основа на највисоките меѓународни стандарди за организирање студии од овие две области.

Студиската програма за новинарство на Високата школа се надградува на резултатите од Едногодишната школа за новинарство на Македонскиот институт за медиуми и на седумгодишното искуство на МИМ во спроведувањето стручни обуки за новинари и за професионалци во односите со јавноста. Во студиските програми на двете насоки на Високата школа се вградени и искуствата на нејзините партнери - Данската школа за медиуми и новинарство и Универзитетот за применети науки Виндесхајм, Холандија.

Наставните програми на Високата школа се дизајнирани според највисоките светски мерила и стандарди. Наставната програма за новинарство е усогласена со Моделот студиска програма на УНЕСКО, а во неа се вградени и одредбите на Декларацијата за принципите на образованието за новинари усвоена во Сингапур во 2007 година и на Декларацијата од Тарту усвоена од членките на Европската асоцијација за образование на новинари (EJTA) во 2006 година. Наставната програма за корпоративни комуникации и односи со јавноста е креирана според академските стандарди на врвните високообразовни институции во светот и во согласност со Кодексот на однесување на Чартеред институт за односи со јавноста (CIPR), кој со осум илјади членови е најголема асоцијација од својот вид во Европа.

Директоријатот за едукација и култура при Европската комисија $ ја додели Еразмус повелбата на Високата школа. Таа е членка на Европската асоцијација за образование на новинари (European Journalism Training Association, EJTA) и Европската асоцијација за образование и истражување на односите со јавноста (European Public Relations Education and Research Association, EUPRERA). Високата школа има воспоставено долгорочно партнерство со: Данската школа за медиуми и новинарство, Универзитетот за применети науки Виндесхајм од Холандија, Мировниот институт од Љубљана, Институтот за различности во медиумите од Лондон, како и со неколку домашни партнери: Институтот за социолошки и политичко правни истражувања од Скопје, Институтот за мировни студии при Филозофскиот факултет од Скопје, и др.

Во контекст на континуирана реализација на стратешките цели на Високата школа за организирање квалитетно високо образование за новинари и за стручни лица за комуникации и односи со јавноста, од особена важност е спроведувањето евалуација на сите аспекти од нејзиното функционирање.

Евалуацијата подразбира процена „ ... која опфаќа бројни експлицитни процедури за проценување на квалитетот во институциите за високо образование, на академскиот кадар и на нивните студиски програми според прифатените постапки и стандарди и водичот (насоките) за евалуација, усвоени од европските институции за евалуација во високото образование и други организации и асоцијации кои имаат улога да ги воспоставуваат и применуваат европските стандарди и упатства за евалуација на европскиот простор за високо образование“[[1]](#footnote-2).

Акредитираните високообразовни институции се предмет на евалуација која се спроведува преку:

* ***самоевалуација*** - ја врши високообразовна установа, која за таа цел формира комисија од редот на наставниот кадар (со мандат од четири години) и од студентите (за време од две години), во согласност со Правилникот за самоевалуација и обезбедување и оценување на квалитетот кое го донесува високообразовната установа. Самоевалуацијата се спроведува на интервали од најмногу три години и во неа се зема предвид и оценката на студентите;
* ***екстерна евалуација***, како систем на ***евалуација на академскиот кадар*** кои ги спроведува Одборот за акредитација и евалуација на високото образование еднаш на пет години[[2]](#footnote-3).

Квалитетот на процесот на настава на Високата школа се следи во согласност со одредбите на Законот за високото образование, односно Правилникот за самоевалуација на Високата школа[[3]](#footnote-4). Според тоа, Комисијата[[4]](#footnote-5) ги оценува:

1. степенот на учество на наставниот кадар, асистентите и студентите во реализацијата на студиските и предметните програми;
2. дејноста на Високата школа според условите на дадената акредитација и дозволата за вршење високообразовна дејност;
3. влијанието на опременоста (библиотечен фонд, компјутерска опрема, читални и слично) врз ефикасноста во студирањето;
4. бројот и структурата на студентите;
5. резултатите од полагањето според структурата на студиските програми (задолжи­телни, изборни, теоретски, практични и слично);
6. времетраењето на студиските програми и проодноста по учебни години;
7. успехот на студентите според начинот на студирање (редовни и вонредни), како и според регионалната припадност, националната припадност и слично;
8. влијанието на истражувачката работа врз квалитетот на наставата и студирањето;

Комисијата оцени дека точките 5), 6) и 7) не можат да бидат предмет на оваа Самоевалуација поради фактот дека Високата школа е основана во 2008 година и сè уште нема дипломирани студенти кои го завршиле првиот циклус на студии. Овие точки ќе бидат предмет на следната самоевалуација.

Комисијата подготвува извештај за резултатите од евалуацијата со оценка на состојбата и со препораки за надминување на евентуални проблеми или подобрување на образовните процеси во Високата школа.

1. **МИСИЈА И ЦЕЛИ НА ВИСОКАТА ШКОЛА**
	1. **Мисија на Високата школа**

Главен стремеж на Високата школа е студентите да се стекнат со сеопфатно знаење, способности и вештини за компетентно и креативно совладување на предизвиците на современото новинарство и на корпоративното комуницирање и односите со јавноста. Високата школа е посветена на создавање интелектуално опкружување за работа и учење за студентите и за наставниот кадар во чиј фокус е студентот, применувајќи ги најновите сознанија за организирање на наставата и учењето. Школата континуирано го подобрува квалитетот на своите студиски програми и академски активности, со цел кај студентите да ја поттикне желбата за континуирано учење и да го развие кај нив критичкото мислење и индивидуалноста.

Освен програмите од прв и од втор циклус студии, Школата нуди и стручни програми наменети за континуирано образование. Знаењето и способностите што студентите и другите учесниците ќе ги стекнат во програмите на Високата школа ќе овозможат тие да придонесат во развојот на македонското општество, за зголемување на транспарентноста и отчетноста на институциите и организациите, за економскиот развој во приватниот сектор итн. Високата школа спроведува и истражувања кои имаат за цел да го унапредат научното знаење, но и да ги развиваат професионалните стандарди во двете области.

Освен тоа, мисијата на Високата школа опфаќа и подготовка на врвни професионалци во двете области кои ќе создаваат, пренесуваат и применуваат знаења и вештини на полето на новинарството и стратешкото комуницирање, силно поддржувајќи го развојот на демократското општество и разбирањето и примената на концептот на различностите во секојдневната комуникација.

* 1. **Цели на Високата школа**

Главна цел на Школата е да создава генерации кои ќе имаат развиено критичко мислење и изразен став, кои ќе бидат препознатливи по својата врвна професионалност и креативност и по желбата за постојано надградување на своите знаења. Во Високата школа се смета дека тоа е единствениот и вистинскиот начин за едукација на новинари и стручни лица за односи со јавноста и корпоративните комуникации.

Оттаму, стратегиските цели на Високата школа се следниве:

* Организирање квалитетно високо образование за новинари и за стручни лица за корпоративни комуникации и односи со јавноста
* Унапредување на професионалните знаења и способности на новинарите, медиумските професионалци и лица кои се занимаваат со односите со јавноста и корпоративните комуникации
* Развивање професионални и етички стандарди во новинарството и во односите со јавноста
* Поттикнување на истражувачката дејност на академско ниво
* Поддршка на развојот на млади истражувачки кадри
* Издавање и објавување релевантна стручна литература во двете области
* Споделување и ширење на стекнато знаење и искуство преку поврзување и вмрежување на мултимедијалните платформи и социјалните мрежи, истовремено поттикнувајќи ја иновативноста во работењето.
* Меѓународна соработка и партнерство со високообразовни установи и организации за реализирање заеднички проекти за развој во областа на новинарството, медиумите и комуникациите
	1. **Цели на основачот на Високата школа (МИМ)**
* Унапредување на професионалните вештини на македонските новинари и професионалци кои работат во медиумите;
* Поддршка на развојот на независни, слободни и плуралистички медиуми во Македонија;
* Поддршка за учество на македонските медиуми и новинари во обука на регионално и меѓународно ниво и други активности, поддржувајќи го зајакнувањето на професионалните стандарди и етиката;
* Развивање врски на македонските со меѓународните медиумски професионалци;
* Поддршка на развојот на новинарското образование во Македонија;
* Развој на граѓанското општество и на демократските вредности.
1. **УПРАВУВАЊЕ И АДМИНИСТРАЦИЈА**
2. **Организациска структура**

Организациската структура на Високата школа е создадена според потребите и спецификите на образованието во двете студиски насоки и е усогласена со одредбите на Законот за високото образование и другите подзаконски акти што ја регулираат оваа област.

Во согласност со Одлуката за основање на висока стручна школа[[5]](#footnote-6), како и Статутот на Високата школа[[6]](#footnote-7), со цел успешно да се одвива образовниот и истражувачкиот процес, формирани се следниве органи[[7]](#footnote-8) на Високата школа:

* Орган на основачот,
* Наставнички совет,
* Директор,
* Заменик-директор, и
* Управа на Високата школа.

*Табела 1: Управување со Високата школа*

**Орган на основачот**

**Наставнички совет**

**ДИРЕКТОР**

 **ЕДИНИЦИ ВО СОСТАВ**

Центар за

истражување на комуникациите и репутацијата

Одделение за

Наставни програми

и ЕКТС

Центар

Кариера

Оддел за корпоративни комуникации и односи со јавноста

Оддел за новинарство

**УПРАВА**

Секретар

Одделение за финансии и администрација

Единица за веб-поддршка и Интернет - апликации

Во организациската структура на Високата школа постои флексибилност која овозможува ефикасност и квалитет во извршувањето на работните задачи и рационално користење на сите човечки ресурси. Ефикасноста во управувањето со тековните работи се остварува преку одржување редовни состаноци на вработените во двете студиски насоки, состаноци на директорот и раководителите на организациските единици и состаноци на Наставничкиот совет на Високата школа.

Во минатите три години, односно од основањето на Високата школа до јуни 2011 година, се одржани вкупно 54 седници на Наставничкиот совет, на кои се донесени 130 одлуки.

1. **Стандарди во квалитетот на работењето**

Досегашната работа на Високата школа се одвива во согласност со следниве стандарди и принципи во работењето:

* Реализација на континуирани активности за надградба и одржување на концептот за стекнување нови знаења кај наставниот кадар и студентите
* Постојано промовирање квалитет во образованието и намалување на социјалните и културните разлики преку соодветно изведување на наставната програма
* Поттикнување на вештините и неопходните вредности за континуиран развој на студентите, наставниот и административно-управниот кадар на Високата школа
* Промовирање меѓународна соработка во размената на идеи, наставнички кадар и студенти во сферата на образовната дејност воопшто и во областите во кои дејствува Високата школа
* Развивање и поттикнување на вештините кај студентите и вработените за глобално комуницирање и конкурентност
* Примена на најсовремените технолошки достигнувања во изведување на наставата
* Следење на најдобрите практики во изведувањето на наставните програми, како и во другите активности на Високата школа
* Создавање соодветен амбиент за изведување и следење на наставата, како и за развој на наставниот кадар
* Поттикнување тимска работа и учество во управувањето на Високата школа
* Развој на соодветни комуникациски стратегии и планови за промовирање на активностите на Високата школа, како и остварените резултати
* Воведување систем за обезбедување и набљудување на квалитетот во наставата.

Гореспоменатите стандарди и принципи во функционирањето на Високата школа се содржани во следниве правилници за работa:

1. Органот на основачот
2. Клиничката програма
3. Вонредно студирање
4. Организирање заеднички студии со други високообразовни установи
5. Вршење стручно образование пократко од три години
6. Организација на принципот на учење од далечина
7. Научно-истражувачка дејност
8. Управата на Високата школа
9. Надомест на висината на трошоците за давање разни услуги на Високата школа
10. Наградување на студентите
11. Постапување на Дисциплинската комисија
12. Издавачка дејност
13. Самоевалуација
14. Правилник за студирање
15. Правилник за пренесување кредити
16. Правилник за организирање пракса за студентите
17. Правилник за дипломска работа
18. Правилник за студентска размена

Во согласност со согледаните потреби за одржување на нивото на квалитетот во работењето, Високата школа е во фаза на стандардизирање на системите, процесите и процедурите во согласност со ИСО стандард 9001, а во блиска иднина планира да го воведе и ИСО стандардот за високо образование.

1. **Просторно – технички услови**

Досегашната работа на Високата школа се спроведува во просторни и технички услови што ги задоволуваат барањата утврдени со законската регулатива.

Просторната површина се состои од нето корисна површина од 366 м2, со што е запазена законската норма за минимум 3.5 м2 по студент[[8]](#footnote-9). При што се обезбедени следниве услови за :

* *Студенти:* целосно опремени 2 предавални за 20 студенти со Интернет места за работа; ТВ - студио; Радио - студио; ТВ - лабораторија и библиотека, или вкупно на студентите им се на располагање околу 250 м2.
* *Предавачи:* целосно опремени 7 (седум) кабинети за наставнички и соработнички кадар, или вкупно на наставниот кадар и соработниците им се на располагање околу 120 м2.
* *Заеднички простории:* 3 (три)

Целокупната опрема за реализирање на наставна дејност се состои од:

*Информатичка опрема:*

* Компјутери (54)
* Принтери (7)
* Скенери (2)
* Проектори (4)

*Нагледни средства:*

* телевизори (2)
* табли (4)
* графоскоп (1)
* Платно за проекции (1)

*Специфична опрема според студиската програма:*

* монтажни единици (4)
* камери (6)
* радио – снимачи (8)
* радио – студио
* телевизиско – студио

Вкупната опрема ги задоволува законските нормативи за нормално одвивање на работата на Високата школа.

1. **НАОДИ И ПРЕПОРАКИ ОД САМОЕВАЛУАЦИЈАТА НА ВИСОКАТА ШКОЛА**

Процесот на спроведување на самоевалуацијата на Високата школа вклучуваше користење неколку пристапи, односно методи во нејзиното реализирање. Всушност, беше применет следниов пристап:

* Планирање на самоевалуацијата;
* Прибирање и регистрирање на неопходните информации;
* Анкетирање на предавачите/практичарите, административните и стручните служби и студентите;
* Анализа на тековната документација во однос на изведувањето на наставата и процесот на учење (извештаи од наставниот кадар и пополнети формулари за евалуација на наставната програма од студентите);
* Анализирање и толкување на резултатите;
* Утврдување на неопходните промени;
* Подготовка на долгорочен стратешки план за развој на Високата школа.

Стекнатите сознанија од процесот на самоевалуација укажаа на тоа дека Високата школа се стреми да обезбеди:

* Средина за развој на општествено ангажирани поединци кои, освен што ќе стекнат одредени знаења, ќе ги совладaат и практично ќе ги применат современите технологии и професионални стандарди во своите професии;
* Усогласување на современите комуникациски техники и технологии со реалните потреби на бизнисот и интересот на пазарот;
* Интердисциплинарност која ќе помогне во градење критичко мислење, креативен пристап и претприемнички дух кај идните професионалци на полето на новинарството и односите со јавноста.
1. **Клучни точки на структурата на студиските програми на Високата школа**

По првиот изминат циклус од трите години на додипломските студии, забележано е дека наставните планови тргнуваат од целите и визијата на студиските програми, се потпираат на најновите достигнувања во дисциплините и се усогласени со локалните и со глобалните потреби на пазарот на труд. Предметните програми се креирани и ориентирани кон резултатите од учењето, фокусирани се на потребите и интересите на студентите, а учењето е засновано врз решавање проблеми и развивање вештини и способности со ефикасна употреба на ресурсите.

Секој семестар на двете студиски насоки претставува заокружена целина во која се добива знаење од еден аспект за новинарството или корпоративните комуникации и односите со јавноста. Вештините и знаењата што треба да се стекнат во секој семестар се јасно поделени, што овозможува прегледност при разгледувањето на целите кои требало да се постигнат во семестрите. Теоретските и практичните предмети се урамнотежени. Знаењето се надградува преку логична градација и предметите се надоврзуваат.

Преклопувањето во одредени теми, кои во согласност со спецификите на предметот се изучуваат од различен аспект, се покажа како корисно, бидејќи тоа што се учи во еден предмет се надополнува во другите предмети. На насоката Корпоративни комуникации и односи со јавноста севкупното знаење и вештини од семестарот се заокружуваат со изработка на практична задача. Сепак, некои предмети треба да се ротираат за да се избегнат непотребни прескокнувања и преклопувања на теми што се појавуваат во одредени предмети.

Сите предмети се комплетирани со учебници, скрипти и онлајн - материјали објавени на Интранет системот на Високата школа. Учењето е организирано преку проекти и студии на случај со реални клиенти, гости и посети за насоката Односи со јавност и учење, како и преку работа со ТВ, радио, печатени и ,онлајн‘ медиуми за насоката Новинарство.

Високата школа, преку факултетскиот центар за обука и надградба „Кариера“, организира и практична работа за студентите во медиуми, агенции, компании и во јавни институции.

1. **Заклучоци и препораки**

Во продолжение ги наведуваме главните наоди, заклучоци и препораки од процесот на самоевалуација, чија основна цел беше да се обезбеди јасна слика за сите аспекти од досегашното функционирање на Високата школа, но и да се утврдат главните насоки за развој на оваа високообразовна институција.

1. Во однос на *управувањето и административното работење* на Високата школа, утврдена е неопходноста од понатамошно унапредување на системот за следење на документација за целокупното работење на Високата школа. Интеграцијата на севкупната расположлива документација во јасно определен систем што ќе овозможи ефикасно и ефективно управување со ресурсите и акумулираното знаење, а со тоа ќе се забрза и процесот на обработка на податоците за различни цели.
2. Потребно е да се стандардизира процесот на управување со проектен циклус (планирање, буџетирање, спроведување и евалуација) на сите нивоа од работењето на Високата школа. Тоа ќе обезбеди полесно планирање на активностите и мерење на постигнатите резултати.
3. Самоевалуацијата укажа дека е неопходно да се надгради и редовно да се применува системот за оценка на работните достигнувања, вештините и знаењата на *вработените и ангажираните соработници на Високата школа*. Во прилог на ова ќе бидат и индивидуалните годишни планови за работа, како и извештаите од секој вработен за остварените резултати. Тоа ќе овозможи прецизно да се утврдуваат резултатите од секојдневното работење, нивно надградување, навремено реагирање на можните недоследности и следење на промените во опкружувањето, заради обезбедување понатамошен развој. Истовремено, заради обезбедување понатамошен професионален развој на вработените и ангажираните соработници на Високата школа, потребно е да се доразвие системот за утврдување на потребите на кадарот и соодветно планирање на чекорите за негово вклучување во програми за едукација и професионално усовршување.
4. Неопходна е и *поголема вклученост на наставничкиот кадар на Високата школа во истражувачки проекти и програми на домашно и меѓународно ниво*, како и зголемување на тимот на истражувачи. Резултатите од истражувањата би се публикувале во домашни и меѓународни научни и стручни списанија.
5. Анализата на *студиските програми* ги покажа и точките на кои е потребно да се посвети посебно внимание во следната академска година. Поконкретно, и во двете студиски програми потребно е и понатаму да се работи на поврзување на стекнатите знаења и вештини на студентите од различните предмети, во облик на применливи конечни проекти и производи. Двете студиски програми и поединечните наставни планови за предметите што се предаваат на Високата школа се ревидираат имајќи го предвид концептот на т.н. *’конструктивно поврзување*’ (сonstructive alignment), што го развиле Џон Бигс и Кетрин Танг (Biggs & Tang, 2007)[[9]](#footnote-10), што се однесува на сите компоненти во наставниот план: целите, очекуваните резултати, методите на настава и на учење, оценувањето на студентите и евалуацијата на стекнатото знаење. Принципите на конструктивното поврзување се користат во високото образование ширум светот како дел на генералниот приод на т.н. образование засновано врз резултати (‘outcomes-based education’ - OBE) или настава и учење засновани врз резултати (‘outcomes-based teaching and learning’ - OBTL). Високата школа го прифати овој приод во организирањето на процесот на настава и учење како појдовна основа за континуирано подобрување на квалитетот на наставата и учењето.
6. Согледана беше и потребата од соодветно оценување на тоа со кој квалитет се остварени очекуваните резултати, на што веќе се работи. Тоа подразбира дека се воведуваат повеќе форми на *формативно* оценување, со кои на студентите ќе им се дава повратен одговор (feedback) во текот на целиот процес на настава и учење. *Сумативното* оценување, кое се спроведуваше по завршувањето на процесот на настава, се сведува на минималното потребно ниво, со цел да се намалат неговите негативни ефекти врз процесот на учење, односно за да се избегне стекнување површно знаење кај студентите.
1. Во согласност со Законот за високото образование (Службен весник на РМ бр.35/2008, 103/2008, 26/2009, 83/2009, 99/2009, 115/2010 и 17/2011 и Одлука на Уставниот суд на РМ, Службен весник на РМ бр.162/2008); Член 2 став 1 точка 10 на Законот за високото образование. Достапно на http://www.pravo.org.mk/documentDetail.php?id=799 [↑](#footnote-ref-2)
2. Членови 69 – 72, од Законот за високото образование, достапно на <http://mon.gov.mk/novosti/702-zakonvisoko> [↑](#footnote-ref-3)
3. Наставничкиот совет на Високата школа за новинарство и за односи со јавноста усвои Правилник за евалуација (бр. 03-11), на 29.12.2008 година [↑](#footnote-ref-4)
4. Комисијата за самоевалуација е формирана со Одлука број 03/37-10 од 22.12.2010 година во состав: м-р Снежана Трпевска (претседател), м-р Александар Стамболиев (член), м-р Марина Тунева(член) и Лејла Шабан (член). [↑](#footnote-ref-5)
5. МИМ, бр. 03-76 од 24.04.2008 година [↑](#footnote-ref-6)
6. Висока школа, бр. 03-09 од 27.12.2008 година [↑](#footnote-ref-7)
7. Описот на надлежности на органите на Високата школа е даден во ПРИЛОГ 1 [↑](#footnote-ref-8)
8. Член 4 од Уредба за нормативи и стандарди за основање на високообразовни установи и за вршење на високообразовна дејност (Сл.весник број 103/2010, 168/210).

Нормативи за потребен нето простор по студент: 3,5 m2 за студиските програми од подрачјето на општествените науки [↑](#footnote-ref-9)
9. John Biggs and Catherine Tang (2007) *Teaching for Quality Learning at University*, The Society for Research into Higher Education and Open University Press, McGraw-Hill. [↑](#footnote-ref-10)